Document ID: 31997R2283

KOMMISSIONENS FORORDNING (EF) Nr. 2283/97 af 17. november 1997 om ændring af forordning (EF) nr. 1466/95 om særbestemmelser for anvendelsen af eksportrestitutioner for mælk og mejeriprodukter og forordning (EØF) nr. 210/69 om medlemsstaternes og Kommissionens gensidige meddelelser inden for sektoren mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 17, stk. 14, og
ud fra følgende betragtninger:
I artikel 2a, stk. 2, i Kommissionens forordning (EØF) nr. 3665/87 (3), senest ændret ved forordning (EF) nr. 2114/97 (4), er der fastsat bestemmelser for anvendelse af en eksportlicens med forudfastsættelse af restitutionen for udførsel af et andet produkt med en tolvcifret produktkode end det produkt, der er anført i rubrik 16 i licensen; disse bestemmelser anvendes kun for en specifik sektor, hvis der er fastlagt produktkategorier som omhandlet i artikel 13a i Kommissionens forordning (EØF) nr. 3719/88 (5), senest ændret ved forordning (EF) nr. 1404/97 (6), og produktgrupper som omhandlet i artikel 2a, stk. 2, første afsnit, litra b), i forordning (EØF) nr. 3665/87;
for mælk og mejeriprodukter er der allerede fastlagt produktkategorier i artikel 3 i Kommissionens forordning (EF) nr. 1466/95 (7), senest ændret ved forordning (EF) nr. 2179/97 (8); disse kategorier svarer til de kategorier, der er fastlagt i landbrugsaftalen i forbindelse med GATT-aftalerne; for at sikre en korrekt forvaltning af ordningen bør denne anvendelse af kategorierne vælges, og artikel 2a, stk. 2, i forordning (EØF) nr. 3665/87 bør anvendes udelukkende efter fastlæggelse af produktgrupperne;
i mejerisektoren er restitutionerne differentieret meget nøje bl.a. efter produkternes fedtindhold; for ikke at bringe denne ordning i fare bør der under overholdelse af det proportionalitetsprincip, der er omhandlet i artikel 2a, stk. 2, i forordning (EØF) nr. 3665/87, dels fastlægges produktgrupper inden for snævre rammer, og dels bør gyldigheden af en eksportlicens for visse produkter udvides til også at omfatte produktkoder, der for så vidt angår fedtindhold ligger direkte op ad det produkt, som restitutionen blev forudfastsat for;
efter Kommissionens forordning (EØF) nr. 210/69 (9), senest ændret ved forordning (EF) nr. 418/97 (10), skal der gives meddelelse om licensansøgninger og anvendelse af licenserne; forordning (EØF) nr. 210/69 bør ændres for at indføje en bestemmelse om, at der skal gives meddelelse om den anvendelse af licenserne, der indføres ved nærværende forordning;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I forordning (EF) nr. 1466/95 foretages følgende ændringer:
1. Artikel 3 affattes således:
»Artikel 3
1. De fire produktkategorier er fastlagt i bilag II i overensstemmelse med landbrugsaftalen i forbindelse med GATT-aftalerne.
2. Artikel 13a, stk. 2, i forordning (EØF) nr. 3719/88 anvendes ikke for de i artikel 1, stk. 1, omhandlede produkter.
3. De i artikel 2a, stk. 2, første afsnit, litra b), i forordning (EØF) nr. 3665/87 omhandlede produktgrupper er fastlagt i bilag III, uden at anvendelsen af artikel 3a, stk. 3, i nærværende forordning herved indskrænkes.«
2. Som artikel 3a indsættes:
»Artikel 3a
1. Ansøgningen om eksportlicens og selve licensen indeholder i rubrik 16 den tolvcifrede produktkode i nomenklaturen over eksportrestitutioner for mejeriprodukter. Licensen er kun gyldig for det således betegnede produkt undtagen i nedenfor beskrevne tilfælde.
2. For produkter henhørende under KN-kode 0401, 0402, 0403, 0404, 0405 og 2309 kan den pågældende dog, hvis restitutionssatsen er ens for flere koder i den samme kategori som omhandlet i bilag II, på anmodning få koden ændret inden gennemførelsen af de formaliteter, der er omhandlet i artikel 3 eller artikel 25 i forordning (EØF) nr. 3665/87.
3. Uanset artikel 2a, stk. 2, første afsnit, litra b), i forordning (EØF) nr. 3665/87 er en eksportlicens med forudfastsættelse af restitutionen endvidere gyldig for udførsel af et andet produkt med en tolvcifret produktkode end det produkt, der er anført i rubrik 16 i licensen, hvis de to produkter ligger op ad hinanden i den samme gruppe som fastlagt i bilag III, eller hvis de to produkter tilhører gruppe 23.
4. I det i stk. 3 omhandlede tilfælde beregnes den ydede restitution efter artikel 2a, stk. 2, andet afsnit, litra a) og b), i forordning (EØF) nr. 3665/87.«
3. I bilaget ændres titlen »Bilag« til »Bilag I«.
4. Bilagene til nærværende forordning indsættes som »Bilag II« og »Bilag III«.
Artikel 2
Artikel 6, stk. 2, i forordning (EØF) nr. 210/69 affattes således:
1. I litra d) ændres ordene »artikel 3, stk. 1, andet afsnit, i forordning (EF) nr. 1466/95« til »artikel 3a, stk. 2, i forordning (EF) nr. 1466/95«.
2. Som litra h) indsættes:
»h) de mængder, som anvendelsen af artikel 3a, stk. 3, i forordning (EF) nr. 1466/95 blev accepteret for, med angivelse af koden i nomenklaturen over eksportrestitutioner for mejeriprodukter som nævnt i rubrik 16 i den udstedte eksportlicens og koden for det rent faktisk udførte produkt.«
Artikel 3
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes for udførsler, som de i artikel 3 eller 25 i forordning (EØF) nr. 3665/87 omhandlede formaliteter afsluttes for fra datoen for ikrafttrædelsen af nærværende forordning.
På anmodning, der senest indgives den 26. marts 1998, anvendes artikel 1 for udførsler, som ovennævnte formaliteter er afsluttet for fra den 1. juli 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. november 1997.

Labels: 3
17
6